CELEX: 32016D2242
Language: el
Date: 2016-12-09 00:00:00
Title: Εκτελεστική απόφαση (ΕΕ) 2016/2242 της Επιτροπής, της 9ης Δεκεμβρίου 2016, με την οποία επιτρέπεται η προσωρινή εμπορία σπόρων προς σπορά του είδους Hordeum vulgare L. ποικιλία Scrabble, που δεν ικανοποιούν τις απαιτήσεις της οδηγίας 66/402/ΕΟΚ του Συμβουλίου [κοινοποιηθείσα υπό τον αριθμό C(2016) 8106] (Κείμενο που παρουσιάζει ενδιαφέρον για τον ΕΟΧ )

13.12.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 337/22
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/2242 ΤΗΣ ΕΠΙΤΡΟΠΉΣ
   της 9ης Δεκεμβρίου 2016
   με την οποία επιτρέπεται η προσωρινή εμπορία σπόρων προς σπορά του είδους Hordeum vulgare L. ποικιλία Scrabble, που δεν ικανοποιούν τις απαιτήσεις της οδηγίας 66/402/ΕΟΚ του Συμβουλίου
   
      
         [κοινοποιηθείσα υπό τον αριθμό C(2016) 8106]
      
   
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 66/402/ΕΟΚ του Συμβουλίου, της 14ης Ιουνίου 1966, περί εμπορίας σπόρων δημητριακών προς σπορά (1), και ιδίως το άρθρο 17 παράγραφος 1,
   Εκτιμώντας τα ακόλουθα:
   
               (1)
            
            
               Στην Ισπανία η ποσότητα των διαθέσιμων πιστοποιημένων σπόρων προς σπορά δεύτερης γενιάς του είδους Hordeum vulgare L. που πληρούν την προϋπόθεση του σημείου 1A του παραρτήματος II της οδηγίας 66/402/ΕΟΚ όσον αφορά την ελάχιστη καθαρότητα των σπόρων προς σπορά είναι ανεπαρκής λόγω προβλημάτων που προέκυψαν στη διάρκεια της διαδικασίας παραγωγής του προηγούμενου έτους και, επομένως, δεν επαρκεί για να καλύψει τις ανάγκες του εν λόγω κράτους μέλους.
            
         
               (2)
            
            
               Η ζήτηση για τους εν λόγω σπόρους προς σπορά δεν δύναται να ικανοποιηθεί με σπόρους προς σπορά από άλλα κράτη μέλη ή από τρίτες χώρες που να πληρούν όλες τις απαιτήσεις που προβλέπονται στην οδηγία 66/402/ΕΟΚ.
            
         
               (3)
            
            
               Κατά συνέπεια, θα πρέπει να επιτραπεί στην Ισπανία να δώσει άδεια εμπορίας σπόρων προς σπορά της εν λόγω ποικιλίας με λιγότερο αυστηρές απαιτήσεις.
            
         
               (4)
            
            
               Επιπροσθέτως, θα πρέπει να δοθεί άδεια σε άλλα κράτη μέλη, που είναι σε θέση να προμηθεύσουν την Ισπανία με σπόρους προς σπορά της εν λόγω ποικιλίας, είτε αυτοί συγκομίστηκαν σε κράτος μέλος είτε σε τρίτη χώρα που καλύπτεται από την απόφαση 2003/17/ΕΚ του Συμβουλίου (2), να επιτρέψουν την εμπορία των εν λόγω σπόρων προς σπορά, ώστε να διασφαλίσουν τη λειτουργία της εσωτερικής αγοράς και να αποφύγουν την αποδιοργάνωσή της.
            
         
               (5)
            
            
               Καθώς με την παρούσα απόφαση θεσπίζεται παρέκκλιση από τα πρότυπα των ενωσιακών κανόνων, κρίνεται σκόπιμο να περιοριστεί η ποσότητα των σπόρων προς σπορά που πληρούν λιγότερο αυστηρές απαιτήσεις στο ελάχιστο αναγκαίο για την κάλυψη των αναγκών της Ισπανίας. Προκειμένου να εξασφαλιστεί ότι η συνολική ποσότητα των σπόρων προς σπορά που θα εγκριθεί για εμπορία, σύμφωνα με την παρούσα απόφαση, δεν υπερβαίνει τη μέγιστη ποσότητα που προβλέπεται από την παρούσα απόφαση, είναι σκόπιμο να ενεργήσει η Ισπανία ως συντονιστής, δεδομένου ότι υπέβαλε το αντίστοιχο αίτημα για την έκδοση της παρούσας απόφασης και επηρεάζεται περισσότερο από την εμπορία της εν λόγω ποικιλίας.
            
         
               (6)
            
            
               Καθώς παρέχεται παρέκκλιση από τα πρότυπα των κανόνων της Ένωσης, η εμπορία σπόρων προς σπορά που πληρούν λιγότερο αυστηρές απαιτήσεις θα πρέπει να είναι προσωρινή, έως τις 31 Δεκεμβρίου 2018, επειδή το χρονικό αυτό διάστημα είναι αναγκαίο για την παραγωγή των εν λόγω σπόρων προς σπορά και την επανεξέταση της κατάστασης όσον αφορά την οικεία ποικιλία.
            
         
               (7)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η εμπορία στην Ένωση σπόρων προς σπορά του είδους Hordeum vulgare L. (κριθή) της κατηγορίας «πιστοποιημένοι σπόροι δεύτερης γενιάς» που ανήκουν στην ποικιλία Scrabble, οι οποίοι δεν ικανοποιούν τις απαιτήσεις όσον αφορά την ποικιλιακή καθαρότητα που ορίζονται στο σημείο 1 στοιχείο A) του παραρτήματος II της οδηγίας 66/402/ΕΟΚ, εγκρίνεται για ποσότητα που δεν υπερβαίνει τους 6 000 τόνους και για περίοδο που λήγει την 31η Δεκεμβρίου 2018, υπό την προϋπόθεση ότι η ελάχιστη καθαρότητα δεν είναι μικρότερη από 97 %.
   Άρθρο 2
   Κάθε προμηθευτής σπόρων προς σπορά που επιθυμεί να διαθέσει στην αγορά τους σπόρους που αναφέρονται στο άρθρο 1 υποβάλλει αίτηση χορήγησης άδειας στο κράτος μέλος στο οποίο εδρεύει. Στην αίτηση προσδιορίζεται η ποσότητα των σπόρων που ο προμηθευτής επιθυμεί να διαθέσει στην αγορά.
   Το οικείο κράτος μέλος οφείλει να επιτρέψει στον προμηθευτή να θέσει τους σπόρους αυτούς στην αγορά εκτός εάν:
   
               α)
            
            
               υφίστανται επαρκείς ενδείξεις βάσει των οποίων είναι αμφίβολο κατά πόσο ο προμηθευτής είναι σε θέση να διαθέσει στην αγορά την ποσότητα σπόρων για την οποία υπέβαλε αίτηση χορήγησης άδειας· ή
            
         
               β)
            
            
               η χορήγηση της άδειας θα έχει ως αποτέλεσμα την υπέρβαση της μέγιστης ποσότητας σπόρων που αναφέρεται στο άρθρο 1.
            
         Άρθρο 3
   Τα κράτη μέλη συνεργάζονται σε διοικητικό επίπεδο για την εφαρμογή της παρούσας απόφασης.
   Η Ισπανία ενεργεί ως κράτος μέλος-συντονιστής, προκειμένου να διασφαλιστεί ότι η συνολική ποσότητα των σπόρων προς σπορά που θα εγκρίνεται για εμπορία στην Ένωση από τα κράτη μέλη, σύμφωνα με την παρούσα απόφαση, δεν θα υπερβεί τη μέγιστη ποσότητα σπόρων που αναφέρεται στο άρθρο 1.
   Κάθε κράτος μέλος που λαμβάνει αίτηση σύμφωνα με το άρθρο 2 κοινοποιεί αμέσως στο κράτος μέλος-συντονιστή την ποσότητα που καλύπτεται από την αίτηση. Το κράτος μέλος-συντονιστής ενημερώνει αμέσως το κράτος μέλος από το οποίο έλαβε την κοινοποίηση σχετικά με το αν η χορήγηση άδειας θα έχει ως αποτέλεσμα την υπέρβαση της μέγιστης ποσότητας.
   Άρθρο 4
   Τα κράτη μέλη κοινοποιούν αμέσως στην Επιτροπή και στα άλλα κράτη μέλη τις ποσότητες για τις οποίες χορήγησαν άδεια εμπορίας σύμφωνα με την παρούσα απόφαση.
   Άρθρο 5
   Η παρούσα απόφαση απευθύνεται στα κράτη μέλη.
   
      Βρυξέλλες, 9 Δεκεμβρίου 2016.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ 125 της 11.7.1966, σ. 2309/66.
   
      (2)  Απόφαση 2003/17/ΕΚ του Συμβουλίου, της 16ης Δεκεμβρίου 2002, για την ισοδυναμία των καλλιεργητικών ελέγχων των σποροπαραγωγικών καλλιεργειών που διενεργούνται σε τρίτες χώρες και την ισοδυναμία των σπόρων προς σπορά που παράγονται σε τρίτες χώρες (ΕΕ L 8 της 14.1.2003, σ. 10).